Η Δ.Ε.Υ.Α.  διατηρεί προσωπικά δεδομένα φυσικών προσώπων, τα οποία συλλέγει και επεξεργάζεται για συγκεκριμένους σκοπούς.
Εφόσον οι οφειλές συνδέονται με παροχή ύδρευσης η οποία, από τα στοιχεία που διατηρεί η ΔΕΥΑ, είναι στο όνομα του ιδιοκτήτη του ακινήτου, δεν τίθεται θέμα προσωπικών δεδομένων, αφού το υποκείμενο των δεδομένων (εν προκειμένω ο ιδιοκτήτης), ενημερώνεται για τις προσωπικές του οφειλές, ανεξαρτήτως αν το ακίνητο είναι μισθωμένο ή όχι.
Εάν όμως οι οφειλές συνδέονται με παροχή ύδρευσης η οποία, από τα στοιχεία που διατηρεί η ΔΕΥΑ, είναι στο όνομα του μισθωτή του ακινήτου, τότε κατά τη γνώμη μας και σύμφωνα με όσα αναφέρονται στο άρθρο 18 του Κανονισμού Δικτύου ύδρευσης της ΔΕΥΑ και ιδίως στις παρ. 3, 4 και 5 αυτού, προκρίνονται τα εξής, με στόχο την ασφάλεια των δεδομένων προσωπικού χαρακτήρα:
Να αποσταλεί ένα γενικό μήνυμα προς τους ιδιοκτήτες των ακινήτων, όπως π.χ.: «Σύμφωνα με το άρθρο 18 του Κανονισμού Δικτύου Ύδρευσης της ΔΕΥΑ και ιδίως των παρ. 3,4,5 και 7, το ακίνητό σας έχει οφειλές προς τη ΔΕΥΑ. Παρακαλούμε όπως τακτοποιήσετε τις οφειλές σας».
Ταυτόχρονα η ΔΕΥΑ να ενημερώσει τον εκάστοτε μισθωτή/καταναλωτή, πριν την αποστολή του ανωτέρω μηνύματος στον ιδιοκτήτη, ότι θα σταλεί τέτοιου είδους μήνυμα. π.χ. «Σας ενημερώνουμε ότι το ακίνητο που μισθώνετε έχει οφειλές προς τη ΔΕΥΑΔ, για τις οποίες θα ενημερωθεί σχετικά ο ιδιοκτήτης του ακινήτου, σύμφωνα με το άρθρο 18 του Κανονισμού Δικτύου Ύδρευσης της ΔΕΥΑΔ».
Η ανωτέρω πληροφόρηση σε κάθε περίπτωση θα πρέπει να είναι εξατομικευμένη, και η λίστα των παραληπτών να μην είναι εμφανής στον κάθε παραλήπτη.
Περαιτέρω η εταιρεία που θα αναλάβει να διεκπεραιώσει αυτές τις αποστολές μηνυμάτων mail κ.λ.π., θα πρέπει να θεωρηθεί εκτελών την επεξεργασία για λογαριασμό της ΔΕΥΑ και εκτός της σχετικής σύμβασης, να υπογράψει και αντίστοιχο παράρτημα εκτελούντος την επεξεργασία δεδομένων προσωπικού χαρακτήρα.